謝慕容若禔惠橘皮湯用前韵
作者：李之儀
朝代：宋

paragraphs: 有幻色身同一煮，誰振楊枝洒甘雨。
一息不御百虐隨，邪正交差窮脈縷。
昔人有術我得早，自約初到必與語。
日來靜坐不能遣，痞嗌忽作河豚怒。
腹腸迤邐吼雷霆，嘔啞繽紛雜珠霧。
吾僚恩勤漫馳告，果爲新留陳輒去。
君臣辨正參苦良，物物經營本農祖。
一杯狼籍走三彭，再啜逡巡失魔女。
恍疑身在清凉國，無異金堂逢石乳。
便當竄入經驗法，何用忉忉增補注。
多慙世語必見臨，不會作客勞煩主。